ከ35 ሺ በላይ የአየር ፎቶግራፎች በዘመናዊ መልክ በማደራጀት በመቀሌ ዩኒቨርስቲ እንዲቀመጡ ተደረገ
አዲስ አበባ፤ ሐምሌ 13/2005 (ዋኢማ) – ጣልያን ኢትዮጵያን በወረረችበት ወቅት በትግራይ ክልል አስቀድማ ያነሳቻቸውን ከ35 ሺ በላይ የአየር ፎቶግራፎች በዘመናዊ መልክ በማደራጀት ለጥናትና ምርምር እንዲውሉ በመቀሌ ዩኒቨርስቲ እንዲቀመጡ ተደረገ። በበልጄየም ጊንትስ የተባለ ዩኒቨርስቲ ተማራማሪ ፕሮፎሰር ጃን ኒሰን የፎቶግራፎቹን ይዘትና ጠቀሜታ ትላንት ለመቀሌ ዩኒቨርስቲ ማህበረሰብ ባቀረቡበት ወቅት እንደተናገሩት ፎቶግራፎቹ ኢጣልያ ወረራ ከመፈፀምዋ በፊት ለወታደራዊ አገልግሎት ቦታዎችን ለማወቅ በአየር የተነሱ ናቸው። ፎቶግራፎቹ አምኒስ ከተባለ መፅሀፍ በመልቀምና ጂታላይዝድ በሆነ መንገድ በማደራጀት ለምርምርና ለጥናት አገልግሎት እንዲውሉ ማድረጋቸው አስረድተዋል፡፡ የፎቶግራፎቹ ዘመናዊ በሆነ መንገድ መደራጀት ዩኒቨርስቲው በታሪክ፣በከርሰ ምድርና ገፀ ምድር እንዲሁም በአከባቢ አያያዝ ላይ ምርምር ለማካሄድ አጋዥ ማጣቀሻ ሀብት ማግኘቱን ተናግረዋል። እንዲሁም የመቀሌ ከተማ በወቅቱ የነበረባትን ስፋት፣ የሰዎችን አሰፋፈር፣ የአርሻ መሬትና የደን ሀብት ሽፋን የሚያሳዩ ከመሆናቸውም በላይ አዔ ኃይለስላሴ አ አ አ በ1942 በትግራይ የተቀሰቀሰውን አመፅ ለመጨፍለቅ ወታደራዊ እርምጃ የተወሰደበትን ታሪካዊ ስፍራም ያካተተ መሆኑን አስረድተዋል። የመቀሌ ዩኒቨርስቲ ፕራዝዳንት ዶክተር ክንደያ ገብረህወት በበኩላቸው ፎቶ ግራፎቹ ድርቅን የሚቋቋም ኢኮኖሚ ለመገንባት መንግስት ለሚያደርገው ጥረት በምርምና ጥናት የተደገፈ ሀሳብ ለማፍለቅ ተጨማሪ ግብአት ሆኖ ያገለግላል ሲል ኢዜአ ዘግቧል።